KOMISIJOS REGLAMENTAS (EB) Nr. 803/2006
2006 m. gegužės 30 d.
nukrypstantis nuo Reglamento (EEB) Nr. 1915/83 dėl tam tikrų išsamių apskaitos tvarkymo įgyvendinimo taisyklių, siekiant nustatyti žemės ūkio valdų pajamas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 6 straipsnio 2 dalį,
kadangi:
(1)
Komisijos reglamento (EEB) Nr. 1915/83 (2) 3 straipsnyje nustatyta, kad nuo 2005 ataskaitinių metų ryšių palaikymo įstaiga ne vėliau kaip per 12 mėnesių nuo atitinkamų ataskaitinių metų pabaigos Komisijai pateikia visas ūkių ataskaitas.
(2)
Tikslinga išimties tvarka 2005 ataskaitiniams metams nustatyti Belgijai ilgesnį duomenų pateikimo terminą, kad ši valstybė narė galėtų baigti atnaujinti informacinių technologijų sistemą, naudojamą tvarkant apskaitos duomenis, renkamus siekiant nustatyti žemės ūkio valdų pajamas.
(3)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EEB) Nr. 1915/83 3 straipsnio 2005 ataskaitiniams metams Belgijos ryšių palaikymo įstaiga pateikia ūkių ataskaitas ne vėliau kaip praėjus 18 mėnesių nuo ataskaitinių metų pabaigos.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 30 d.